Jeg har handlet hos Elgiganten igennem mange år, har haft mange dejlige indkøb, og et par mindre gode. Men den sidste oplevelse hiver det hele ned i en sådan grad, at jeg helt overvejer ikke at handle der mere.

Den 11. juni i år forudbestilte jeg en PS4 uden tilbehør. Prisen stod til 5.999 kr., hvilket var meget højt, men jeg regnede med, at dette bare var fordi den ikke var prissat endnu. Dagen efter bliver jeg ringet op af en medarbejder fra Elgiganten, der bekræfter, at det ikke er den rigtige pris, og at jeg selvfølgelig kun skal betale vejledende udsalgspris, når PS4'eren kommer.

Jeg ser for nylig flere steder, at PS4'eren er blevet sat til en vejledende udsalgspris på 3.499 kr. For at være helt sikker, skriver jeg til Elgigantens kundecenter, og får svar tilbage 18/11, at jeg er sat til at betale 3.990 kr. for den. Det er lidt højere end hvad jeg regnede med, men er villig til at betale dette, så jeg gør ikke mere.

Fredag den 29/11 får jeg så min PS4, sammen med en lille overraskelse. En regning på 5.999 kr. Dette tror jeg bare er en fejl, da jeg jo var lovet noget andet, så dette skriver jeg til Elgiganten.

Som svar får jeg dette: "Jeg har hermed undersøgt sagen og har fået lov til, at tilbyde dig konsollen til 4.999 kroner."

Til dette skal tilføjes, at Elgiganten fredag den 29/11 solgte en pakkeløsning, med PS4 samt ekstra controller og spil. Det jeg har fået og bestilt er en PS4 uden tilbehør. Dvs. de tilbydder mig at købe PS4'eren for 1.500 kr. over vejledende udsalgspris, og til samme pris som deres pakkeløsning. Og det på trods af, at jeg i flere omgange er blevet lovet noget helt andet.

Derudover har jeg hørt fra flere, at Elgiganten på et tidspunkt prissatte deres forudbestilling til 3.479 kr. og disse kunder har fået PS4'eren til denne pris. Alligevel kan de "kun" tilbydde mig at betale 1.500 kr. mere end den pris - for det samme produkt!

Enten håber Elgiganten at score nogle ekstra penge, eller også sidder der nogen i det kundecenter, der ikke aner, hvad deres produkters pris er.

Uanset hvad er det hamrende dårlig service at prøve at sælge produktet til mig til andet end det, det er blevet lovet til. Åbenbart kan man ikke stole på, hvad deres medarbejdere fortæller, men at de efterfølgende stadig prøver at fuske mig til at betale overpris for et produkt er helt uacceptabelt.

Jeg har ikke hørt fra Elgiganten i flere dage nu, efter jeg brokkede mig over, at det stadig ikke var det, jeg var blevet lovet, og har også sendt en rykker nu idag. Så må jeg se om der endelig kommer svar tilbage.

Men jeg vil advare folk om, at forudbestille varer fra Elgiganten - specielt på varer der ikke er prissat endnu, for I kan ende med at betale en kæmpe overpris - også selvom I har fået andet at vide i telefonen.

Så sørg altid for at få pris på mail inden levering!

Update: Elgiganten har nu vendt tilbage og jeg skal give 3.990 kr. for konsollen, hvilket er mere end først lovet, men noget jeg kan leve med.

Men hvad skulle jeg have gjort, hvis jeg ikke havde den mail med det beløb? Det viser at Elgigantens forudbestillingsforløb er helt uigennemskueligt overfor forbrugeren - noget jeg vil vælge at gå videre med til forbrugerombudsmanden. Det kan nemlig ikke passe, at forbrugeren ingen anelse har om, hvad man kommer til at betale...

Jeg har f.eks. også en forudbestilling til XBOX One hos Elgiganten, hvor jeg fik det samme at vide. At jeg ville få den til vejledende salgspris. Jeg forudbestiltle til 4.299 kr., nu står den på deres hjemmeside til 3.789 kr. Hvad kommer jeg til at betale? 4.299 kr.? 3.789 kr.? Noget derimellem?

2. update: Efter lidt mere research og er det gået op for mig, at Elgigantens politik for forudbestillinger er, at det er forbrugerne selv, der skal holde øje med prisudviklingen på deres hjemmeside, og så når produktet bliver afsendt til den oprindelige pris, skal man selv vende tilbage og bevise, at man skal have det til en lavere pris.

Føj for en ringe kunde service!